**Z á k l a d n á u m e l e c k á š k o l a**

 **Partizánska 290/17**

 M Y J A V A

Riaditeľka Základnej umeleckej školy Partizánska 290/17 Myjava v súlade s § 5 ods. 2 a 3 vyhlášky č. 324/2008 Z. z. o základnej umeleckej škole v znení vyhlášky č. 245/2011 Z. z.

**vyhlasuje prijímacie skúšky**

na školský rok 2022/2023 do nasledovných odborov:

**hudobný, literárno-dramatický, tanečný a výtvarný.**

**Termín** konania prijímacích skúšok: **16. máj 2022 od 13:00 do 17:00 hod.**

**Miesto**: Základná umelecká škola, Partizánska 290/17, 907 01 Myjava,

 prízemie: tanečný odbor – oddelenie ľudového tanca (Kopaničiarik),

 2. poschodie: hudobný, literárno-dramatický a výtvarný odbor.

**Prihlášku** si môžete vyplniť, odoslať a vytlačiť z webovej stránky školy [www.zusmyjava.sk](http://www.zusmyjava.sk) alebo požiadať o jej vyplnenie priamo v škole najneskôr do 13. 5. 2022. Prihlášku je nutné okrem odoslania aj vytlačiť a podpísanú odovzdať prijímacej komisii.

**Podmienky prijatia**

**Hudobný odbor**

Prijímacie skúšky sa konajú do:

* jednoročného **prípravného štúdia** (deti materských škôl, ktoré sú t. č. predškoláci a v  školskom roku 2022/23 budú žiakmi 1. ročníka základnej školy), **s prípravou do týchto zameraní:**
* hra na dychových nástrojoch: zobcová flauta, trúbka, saxofón, trombón, pozauna, tuba,
* hra na gitare,
* hra na heligónke,
* hra na akordeóne (harmonika).

V elektronickej prihláške ako študijné zameranie zaškrtnite „Prípravná hudobná výchova B“ a **do poznámok** upresnite hudobný nástroj, ktorý bude chcieť Vaše dieťa v budúcnosti navštevovať.

* **základného štúdia** (vekovo staršie ako šesťročné deti a mládež) do nasledovných študijných zameraní:
* spev, hlasová výchova,
* hra na dychových nástrojoch: zobcová flauta, trúbka, saxofón, trombón, pozauna, tuba,
* hra na gitare,
* hra na heligónke,
* hra na akordeóne (harmonika).

Na prijímacích skúškach u detí zisťujeme tieto schopnosti: hudobný sluch, rytmické cítenie, pohotovosť, hudobná pamäť a fyzické predpoklady pre spev a hru na zvolenom hudobnom nástroji.

Uchádzač o štúdium pred komisiou:

* + zaspieva pieseň podľa vlastného výberu (napr. detskú, ľudovú, umelú, ...),
	+ zopakuje po skúšajúcom krátky melodický útvar podľa ukážky,
	+ sluchovo rozozná nižšie a vyššie tóny,
	+ zopakuje po skúšajúcom krátky rytmický útvar vyťukávaním alebo tlieskaním.

**Literárno-dramatický odbor**

Prijímacie skúšky sa konajú do:

* jednoročného **prípravného štúdia** (deti materských škôl, ktoré sú t. č. predškoláci a v  školskom roku 2022/23 budú žiakmi 1. ročníka základnej školy).

Na prijímacích skúškach u detí zisťujeme: čistotu reči, hlasové dispozície, fantáziu v pohybe a reči.

Uchádzač o štúdium pred komisiou:

* + sa vekuprimerane predstaví (porozpráva o sebe),
	+ predvedie spamäti riekanku, báseň alebo iný text alebo zaspieva pieseň,
	+ predvedie etudu bez slov – pohybom napodobní obľúbené zvieratko (napr. koňa, psa, mačku atď.) alebo rozprávkovú postavičku a pod.
* **základného štúdia** (vekovo staršie ako šesťročné deti a mládež).

Na prijímacích skúškach u detí zisťujeme: čistotu reči, hlasové dispozície, fantáziu v pohybe a reči.

Uchádzač o štúdium pred komisiou:

* + sa predstaví (porozpráva o sebe),
	+ predvedie spamäti riekanku, báseň alebo iný text alebo zaspieva pieseň,
	+ predvedie etudu bez slov – neverbálne ukáže pohyb, napr. príchod do triedy, domov, pohyb koňa, psa, mačky a pod.

**Tanečný odbor - v rámci neho iba do Kopaničiarika**

Prijímacie skúšky sa konajú do:

* jednoročného **prípravného štúdia** (deti materských škôl, ktoré sú t. č. predškoláci a v  školskom roku 2022/23 budú žiakmi 1. ročníka základnej školy),
* **základného štúdia** (vekovo staršie ako šesťročné deti a mládež).

Na prijímacích skúškach u detí zisťujeme: rytmické, hudobné a pohybové schopnosti a telesnú spôsobilosť.

Uchádzač o štúdium pred komisiou:

* + predvedie na danú hudbu krátku improvizáciu s tanečným prejavom a zopakuje jednoduché tanečné kroky podľa príkladu skúšajúceho,
	+ skúšajúci pomocou rôznych cvikov zistí ohybnosť uchádzača a rozsah jeho pohybových schopností,
	+ zopakuje po skúšajúcom krátky rytmický útvar vyťukávaním alebo tlieskaním,
	+ zaspieva pieseň podľa vlastného výberu (napr. detskú, ľudovú, umelú, ...).

**Výtvarný odbor**

Prijímacie skúšky sa konajú do:

* **prípravného štúdia** (deti materských škôl, ktoré v  školskom roku 2022/23 budú predškolákmi v materskej škole),
* **základného štúdia** v rámci neho do všetkých ročníkov (t. j. deti materských škôl, ktoré sú t. č. predškoláci a v  školskom roku 2022/23 budú žiakmi 1. ročníka, resp. aj vekovo staršie, ako šesťročné deti a mládež).

Na prijímacích skúškach u detí zisťujeme: schopnosti priestorového, tvarového a farebného vnímania, stupeň vyjadrovacích schopností výtvarným prejavom podľa skutočnosti a predstavy.

Uchádzač o štúdium vo veku do deväť rokov pred komisiou:

* + nakreslí na papier formátu A4 klasickú rozprávkovú postavu zo slovenských rozprávok,
	+ a) dotvorí škvrnu kresbou grafitovou ceruzkou,

b) dokáže všeobecne určovať farby (predškoláci).

Materiál: grafitová ceruza, voskový pastel, farebné pastelky.

Uchádzač o štúdium starší ako deväť rokov pred komisiou:

* + nakreslí na papier formátu A3 podľa skutočnosti zátišie z guľatých, hranatých a valcovitých predmetov,
	+ vytvorí farebnú kompozíciu z rôznych tvarov kombinovanou technikou.

Materiál: grafitová ceruza, voskový pastel, farebné pastelky, tuš, farebné papiere, nožnice, lepidlo.

Uchádzač o štúdium starší ako pätnásť rokov pred komisiou:

* + nakreslí na papier formátu A3 podľa skutočnosti zátišie z guľatých, hranatých, valcovitých predmetov a drapérie,
	+ vytvorí farebnú kompozíciu z rôznych tvarov kombinovanou technikou.

Materiál: grafitová ceruza, voskový pastel, farebné pastelky, tuš, farebné papiere, nožnice, lepidlo.

Do prípravného a základného štúdia vo všetkých odboroch prijíma uchádzačov riaditeľka školy na základe posúdenia predpokladov na štúdium vo zvolenom odbore a na základe výsledkov talentovej skúšky. Na posúdenie študijných predpokladov pre každý umelecký odbor sa zriaďuje minimálne trojčlenná prijímacia komisia.

Uchádzači o štúdium na prijímacích skúškach budú hodnotení štvorstupňovým známkovaním:

1 - výborný, 2 - chválitebný, 3 - uspokojivý, 4 - neuspokojivý.

**Podrobnejšie informácie o umeleckých odboroch môžete získať na webovej stránke školy,** [**www.zusmyjava.sk**](http://www.zusmyjava.sk)**, príp. v riaditeľni školy (t. č. 0911 892223, 0911 588115).**

V Myjave, 11. 4. 2022

Mgr. art. Elena Bielčiková

riaditeľka školy